KCE วอลุ่มแน่น-บวกแรง 3% โบรกฯชี้ Q3 รับผลดีบาทอ่อนแนะซื้อเป้า 49 บ.
KCE วอลุ่มแน่น-บวกแรง 3% โบรกฯชี้ Q3 รับผลดีบาทอ่อนแนะซื้อเป้า 49 บ. โดย ณ เวลา 11.24 น. ราคาอยู่ที่ระดับ 44.75 บาท บวก 1.25 หรือ 2.87% ด้วยมูลค่าซื้อขาย 214.60 ล้านบาท
30 ส.ค. 2561

ผู้สื่อข่าวรายงาน บริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 11.24 น. อยู่ที่ระดับ 44.75 บาท บวก 1.25 หรือ 2.87% ด้วยมูลค่าซื้อขาย 214.60 ล้านบาท

บล.เอเชีย เวลท์ ระบุในบทวิเคราะห์ว่า   KCE (ปิด 43.50 บาท; ซื้อ; AWS TP 49.00 บาท)คงมีมุมมองที่เป็นบวกสำหรับ KCE เนื่องจากปัจจุบันบริษัทได้เพิ่มกำลังการผลิตแผ่น PCB จากเดิมที่สามารถผลิตได้ 1.5 ล้าน ตร.ฟุตต่อเดือนเป็น 1.7 ล้าน ตร.ฟุตต่อเดือน และบริษัทยังได้ผลิตสินค้าใหม่ที่มี Margin ที่สูงขึ้น อย่าง HDI (High Density Interconnection)
แม้ว่าปัจจุบันสินค้าดังกล่าวยังสร้างกำไรได้ไม่มาก เนื่องจากมี Defect จากการผลิตอยู่มาก แต่เราเชื่อว่าบริษัทจะสามารถเรียนรู้จนสามารถทำกำไรได้สูงในอนาคต นอกจากนี้บริษัทยังได้รับผลบวกจากค่าเงินบาทที่อ่อนค่าอยู่ราว 33 บาทต่อเหรียญสหรัฐฯ และราคาทองแดงที่ปรับตัวลดลงต่อเนื่องตั้งแต่กลางเดือน มิ.ย. ที่ผ่านมาจนลงมาอยู่ที่ราว 6,026 เหรียญสหรัฐฯ ต่อตัน ซึ่งต่ำกว่าค่าเฉลี่ย 1H61 ที่ 6,900 เหรียญสหรัฐฯ ต่อตัน เราคาดว่าในไตรมาส 3/61 และ 4/61 บริษัทจะสามารถกลับมาทำกำไรได้ราวไตรมาสละ 700 ล้านบาท แนะนำซื้อ ให้ราคาเป้าหมาย 49 บาท อิง PER ที่ 18 เท่า ในปี 2562
– Price Pattern ของ KCE ยังมีแนวโน้มหลักอยู่ในแนวโน้มขาลง (Downtrend) จากการเกิด Monthly Sell Signal แต่เมื่อพิจารณาจากมุมมองระยะสั้นและระยะกลาง Price Pattern ของ KCE ได้กลับมาเกิดความแข็งแกร่งมากขึ้นเป็นลำดับจากการเกิดทั้ง Daily &amp; Weekly Buy Signal โดยมีเป้าหมายถัดไปอยู่ที่ 47.25 บาท และมีเป้าหมายสำคัญอยู่ที่ 51.25 บาท ตามลำดับ มีจุด Stop Loss ระยะสั้นอยู่ที่ 42.50 บาท(Resistance: 44.00, 44.50, 45.25; Support: 43.25, 42.75, 42.00)
บล.กรุงศรี จำกัด (มหาชน) ระบุในบทวิเคราะห์ กลุ่มอาหาร (CPF, GFPT, TU) และอิเล็คทรอนิกส์ (HANA, KCE, SVI) คาดผลประกอบการไตรมาส3/61 เติบโตจากค่าเงินบาทที่อ่อนค่าลง